রত্নেশ্বর মহাদেব মন্দির

**রত্নেশ্বর মহাদেব মন্দির** (হিন্দি:रत्नेश्वर महादेव मंदिर) (*মাতৃঋণ মহাদেব* বা *বারাণসীর হেলানো মন্দির* নামেও পরিচিত) ভারতের উত্তরপ্রদেশে হিন্দু ধর্মানুসারীদের তীর্থশহর বারাণসীতে অবস্থিত। মন্দিরটি আপাতদৃষ্টিতে ভালভাবে সংরক্ষিত মনে হলেও এর পশ্চাৎ অংশ(উত্তর-পশ্চিম কোণ) উল্লেখযোগ্যভাবে হেলানো। এটির গর্ভগৃহ গ্রীষ্ম ঋতুর কয়েক মাস বাদে সাধারণত বছরের বেশিরভাগ সময় জলের নিচে থাকে।  একই নামে করাচি'র ক্লিফটনে সমুদ্র তীরবর্তী প্রাকৃতিক গুহায় আরও একটি মন্দির আছে।

## স্থাপত্য

রত্নেশ্বর মন্দিরের নাগর শিখর এবং মণ্ডপ ধ্রুপদী শৈলীতে মার্জিতভাবে নির্মিত। মন্দিরটির নির্মাণ করার স্থানটি বেশ অস্বাভাবিক। বারাণসীর অন্যান্য মন্দির উঁচু স্থানে অবস্থিত হলেও এই মন্দিরটি গঙ্গা নদীর তটে বেশ নিচু স্তরে নির্মিত। ফলে বর্ষা মৌসুমে গঙ্গার নদীর পানির স্তর মন্দিরের শিখর অংশ পর্যন্ত উঠে যায়।

মন্দির নির্মাতারা নিশ্চয়ই জেনে বুঝে এমনভাবে মন্দিরটি নির্মাণ করেছেন যেন গর্ভগৃহটি বছরের বেশিরভাগ সময় ডুবে থাকবে। বেশিরভাগ সময় মন্দিরের অধিকাংশ পানির নিচে থাকা সত্ত্বেও স্থাপনাটি ভালভাবে সংরক্ষণ করা হয়েছে, তবুও এটি হেলে পড়েছে। মন্দিরের হেলে পড়ার বিষয়টি ২০শ শতাব্দীর বিভিন্ন স্থিরচিত্রেও দৃশ্যমান হয়েছে। ২০১৫ ও ২০১৬ সালে ভারী বৃষ্টিপাত এবং বজ্রপাতের কারণে মন্দিরের উপরের অংশটি সামান্য ক্ষতিগ্রস্ত হয়েছিল।

## কিংবদন্তি ও ইতিহাস
রত্নেশ্বর মন্দিরের নির্মাণ, নির্মাণের সময়কাল ও মন্দিরটির ঝুঁকে পড়া নিয়ে বেশ কয়েকটি কিংবদন্তি প্রচলিত। একটি জনপ্রিয় কিংবদন্তি অনুসারে, প্রায় ৫০০ বছর আগে রাজা মান সিংহের মা রত্না বাইয়ের জন্য এক নামহীন ব্যক্তি দ্বারা নির্মিত হয়েছিল। মন্দিরটি তৈরি করার পরে, সেই ব্যক্তি গর্ব করেছিলেন যে তিনি তার মাতৃঋণ শোধ করেছেন। যেহেতু নিজের মায়ের প্রতি ঋণ কখনও শোধ করা যায় না, তাই মায়ের অভিশাপের কারণে মন্দিরটি হেলতে শুরু করেছিল। একারণে মন্দিরটি *মাতৃঋণ মন্দির* নামেও পরিচিত। আরেকটি  উপাখ্যান অনুসারে, মন্দিরটি ইন্দোরের রানী অহল্যাবাঈ হোলকারের রত্না বাই নামের এক মহিলা চাকর দ্বারা নির্মিত হয়েছিল। তার চাকর নিজের নাম অনুসারে এই নামকরণ করার কারণে অহল্যা বাই রাগান্বিত হয়ে এই মন্দিরটি অভিশাপ দিয়েছিলেন। তার অভিশাপের কারণে মন্দিরটি হেলতে শুরু করে।

নির্মাণ সম্পর্কিত কিছু সূত্রে দাবি করা হয় যে উনিশ শতকে গোয়ালিয়রের রানি বাইজা বাই নির্মাণ এটি করেছিলেন। বারাণসীর রাজস্ব রেকর্ড অনুসারে, এটি ১৮২৫-১৮৩০ সালে নির্মিত হয়েছিল। জেলা সাংস্কৃতিক কমিটির ডাঃ রত্নেশ ভার্মার মতে, ১৮৫৭ সালে আমেঠি রাজপরিবার মন্দিরটি নির্মাণ করে। ১৮২০-১৮৩০ দশকের সময় জেমস প্রিন্সেপ বেনারস টাকশালের মুদ্রা পরীক্ষক ছিলেন। এসময় তিনি বেনারসের একাধিক চিত্র আঁকেন, একটি চিত্রে রত্নেশ্বর মহাদেব মন্দির অন্তর্ভুক্ত। তিনি মন্তব্য করেছিলেন যে মন্দিরের প্রবেশদ্বারটি যখন পানির নিচে ছিল, তখন পুরোহিত পূজা পরিচালনার জন্য জলে ডুব দিতেন।

১৮৬০ এর দশকের তোলা স্থিরচিত্রে মন্দিরটিকে হেলে থাকতে দেখা যায়নি। আধুনিক স্থিরচিত্রগুলিতে প্রায় ৯ ডিগ্রি হেলানো দেখানো হয় (পিসার টাওয়ারটি প্রায় ৫ ডিগ্রি ঝুঁকে থাকে)। মন্দিরটি ত্রুটিযুুুক্ত ভিত্তি ও ভিত্তিস্তরে পলিমাটি সরে যাওয়ার জন্য হেলে পড়ছে। ২০১৫ সালে এক বজ্রপাতে এর চূড়ার কিছু অংশ ধসে পড়ে।

## অবস্থান
রত্নেশ্বর মন্দিরটি মণিকর্ণিকা ঘাটের তারকেশ্বর মহাদেব মন্দিরের সামনে অবস্থিত তারকেশ্বর মন্দিরটি ১৭৯৫ সালে রানী অহল্যাবাঈ হোলকার নির্মাণ করেছিলেন। বলা হয়, তারকেশ্বর মন্দিরের স্থানে শিব তারক মন্ত্র(পরিত্রাণের মন্ত্র) পাঠ করেছিলেন। দুটি মন্দিরের মধ্যে একটি ফাঁকা স্থান রয়েছে। ১৮৩২ সালে, জেমস প্রিন্সেপ, তার একটি অঙ্কিত চিত্রে এই ফাঁকা স্থানটিকে বেনারসের সবচেয়ে পবিত্র স্থান হিসাবে অভিহিত করেছিলেন। ১৮৬৫ সালের একটি ছবিতে মন্দিরটিকে ''বিষ্ণু''*পদ মন্দির* হিসাবে অভিহিত করা হয়েছে। সম্ভবত এটি আশেপাশে ভগবান বিষ্ণুর চরণ পাদুকা সমেত গণেশ মন্দির থাকায় এই নামকরণ করা হয়েছিল। একই স্থান ১৯০৩ সালের একটি মুদ্রণে একটি সতীর স্থান ছিল বলে জানা যায়।

## চিত্রশালা

চিত্র:Munikurnuka Ghat Benares from the river by James Prinsep 1832.jpg| ১৮৩২-এ জেমস প্রিন্সেপ অংকিত বেনারসের মণিকর্ণিকা ঘাট বাঁদিকে তারকেশ্বর মন্দির। 
চিত্র:Benares A Brahmin placing a garland on the holiest spot in the sacred city by James Prinsep 1832.jpg| একজন ব্রাহ্মণ পবিত্র শহরটির পবিত্রতম স্থানে পুষ্পস্তবক অর্পণ করেছেন বামদিকে তারকেশ্বর মন্দির এবং মাঝখানে বাবা মাশন নাথ মন্দির। জেমস প্রিন্সেপ কর্তৃক অঙ্কিত, ১৮৩২ 
চিত্র:Vishnu Pud and Other Temples near the Burning Gat, Benares, Photo by Samuel Bourne.jpg| বিষ্ণুপদ মন্দির এবং বেনারসের শ্মশান ঘাটের নিকটবর্তী অন্যান্য মন্দির। ১৮৬৫ সালে রাজা সপ্তম এডওয়ার্ড, (ওয়েলসের রাজকুমার থাকাকালীন) ঘাটটি অধিগ্রহণ করেছিলেন। 
চিত্র:"Suttee" pillar where Hindu widows were burned, Benares, India (14671460675).jpg| "সুতী" স্তম্ভ, ১৯০৩ 
চিত্র:Hindu temple on banks of the Ganges at Benares, India.jpg| শ্মশান ঘাট হতে রত্নেশ্বর মন্দির। তারিখঃ অজানা 
চিত্র:Banaras, 1953 (9224068841).jpg| ১৯৫৩ সালে রত্নেশ্বর মন্দির 
চিত্র:Submerged Shiva temple 02.jpg| বর্ষার মৌসুমে রত্নেশ্বর মন্দির, মন্দিরের গর্বগৃহ পানির নিচে নিমজ্জিত থাকায় শুধু নাগর শিখর অংশ দৃশ্যমান। 
চিত্র:Submerged and tilted Matri-rin Temple, Varanasi 01.jpg| ২০১৩ সালে গঙ্গা নদী হতে রত্নেশ্বর মন্দির 
চিত্র:Shiv temple of Scindia Ghat.jpg|২০১৫ সালে ঘাট হতে মন্দিরের দৃশ্য


## তথ্যসূত্র

বিষয়শ্রেণী:উইকিউপাত্তে স্থানাঙ্ক আছে
বিষয়শ্রেণী:ভারতের হিন্দু মন্দির
বিষয়শ্রেণী:ভারতের শিব মন্দির
বিষয়শ্রেণী:হিন্দু তীর্থস্থান
বিষয়শ্রেণী:বারাণসীর হিন্দু মন্দির
বিষয়শ্রেণী:বারাণসীর শিব মন্দির